Diari Oficial de la Generalitat Valenciana


Sumari del DOGV 2818, del 03-09-1996 (1996/839102)

RESOLUCIÓ de 2 de maig de 1996, del director general de Justícia de la Conselleria de Presidència, per la qual s'acorda la extinció de la Fundació Hogar de San Eugenio.
------------------------------------------------------------------------------------------------------------------------------------------------------------------------

### Dades del document

Número de DOGV
:   2818

Data del DOGV
:   03-09-1996

Secció del DOGV
:   ALTRES DISPOSICIONS

Número del document
:   1996/839102


Data del document
:   02-05-1996

Organisme emissor
:   Conselleria de Presidència

Tipus de document
:   Resolució

RESOLUCIó de 2 de maig de 1996, del director general de Justícia de la Conselleria de Presidència, per la qual s'acorda la extinció de la Fundació Hogar de San Eugenio.   
Vist l'expedient d'extinció de la Fundació Hogar de San Eugenio de València, se'n deriven els següents,  
Fets  
I. El dia 21 de desembre de 1995, es va presentar un escrit on es comunicava l'acord de la junta general extraordinària, sobre l'extinció de la Fundació Hogar de San Eugenio. La finalitat de l'esmentada fundació és alimentar i educar les xiquetes necessitades.  
II. Posteriorment, i per requeriment d'aquest protectorat, s'hi aportà l'escriptura de dissolució de la fundació i el cessament del seu patrimoni. En l'esmentada escriptura es fa constar que per acord de la junta general de la fundació es decideix dissoldre la fundació, per la impossibilitat de complir la seua finalitat, i traspassar tot el seu patrimoni, actiu i passiu, a l'Institut Religiós d'Hijas de la Caridad de San Vicente de Paúl, a condició que aquest assumisca l'obligació de complir la finalitat benèfica amb aquells per als quals es va constituir la fundació.  
III. El patrimoni de la fundació està constituït per l'actiu següent: un edifici a València, al carrer de Sant Guillem núm. 2; una concessió de terrenys a la platja de Llevant de València, que limita al nord amb el Balneari de les Arenes, un saldo de 182.672,03 pessetes i 201.800 pessetes en inversions financeres, i per un passiu de 30.500 PTA, més interessos de demora per obres en pavelló, platja de Llevant, i import d'obres a realitzar per a reparar danys en l'edifici del carrer de Sant Guillem, per import de 830.564,20 pessetes, segons el pressupost adjunt en l'expedient.  
Fonaments jurídics  
I. Aquesta Direcció General és competent, per delegació, per a la resolució del present expedient, en virtut del que disposa l'Ordre de 19 de gener de 1996, de la Conselleria d'Administració Pública, sobre Delegació de Funcions del Protectorat, en relació amb allò que disposa l'article 10 del Decret 60/95, de 18 d'abril, del Govern Valencià, sobre Creació del Registre i Protectorat de Fundacions i el que s'estableix en la disposició addicional primera del Decret 44/96, de 25 de març, del Govern Valencià, pel qual s'aprova el Reglament Orgànic i Funcional de la Conselleria de Presidència.  
II. En l'article 29.c), de la Llei 30/94, de 24 de novembre, de Fundacions i d'Incentius Fiscals a la Participació Privada en Activitats d'Interés General, s'estableix que les fundacions s'extingiran quan siga impossible la realització de la seua finalitat fundacional. Per tot això, i d'acord amb allò que disposa l'article 30.2 del text legal, caldrà l'acord del patronat.  
III. A causa de l'escassetat de les rendes disponibles, i al deteriorament sofrit en els béns immobles, que fan necessària una inversió difícil d'afrontar amb el patrimoni fundacional, és impossible el compliment de les finalitats fundacionals. Resulta, pel mateix motiu, no ser viable la modificació d'estatuts o la fusió amb una altra fundació.  
IV. A l'empara d'allò que disposen els articles 31 i 42 de la Llei 30/94, de 24 de novembre, de Fundacions, és procedent la destinació proposada pel patronat de la fundació, vist que l'Institut Religiós d'Hijas de la Caridad de San Vicente Paúl és una entitat amb finalitats d'interés general i anàlogues a les fundacionals, ja que aquesta institució religiosa es compromet a complir la finalitat fundacional i assumeix les despeses de reparació de danys de l'edifici principal de la fundació.  
Vists els preceptes legals esmentats i altres generals d'aplicació pertinent resolc:  
Primer  
Extingir la Fundació Hogar de San Eugenio, instituïda a València, i obrir el procediment de liquidació, a realitzar per l'òrgan de govern de la fundació, i s'acorda que el producte d'allò liquidat es destine a incrementar el patrimoni de la Institució Religiosa d'Hijas de la Caridad de San Vicente de Paúl, a condició que aquesta assumisca l'obligació de complir les finalitats benèfiques per a les quals es va constituir la fundació.  
Segon  
Ordenar la inscripció en el Registre de Fundacions de la Comunitat Valenciana.  
   
Tercer  
Els liquidadors hauran de complir les obligacions de comunicació i, alhora, hauran de sol·licitar l'autorització prèvia en els casos en què exigisca la Llei 30/1994, de 24 de novembre, de Fundacions.  
Notifiqueu la present resolució, que posa fi a la via administrativa, amb l'advertiment que, contra aquesta es pot interposar, amb la comunicació prèvia a aquesta Direcció General, un recurs contenciós administratiu davant la Sala Contenciosa del Tribunal Superior de Justícia de la Comunitat Valenciana, en el termini de dos mesos, comptadors a partir de la seua data de notificació.  
València, 2 de maig de 1996.- El director general de Justícia: Eloy Velasco NúÑez.